CELEX: 52014XG1205(01)
Language: el
Date: 2014-12-05 00:00:00
Title: Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, σχετικά με τον αθλητισμό ως κινητήρια δύναμη για την καινοτομία και την οικονομική ανάπτυξη

5.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 436/2
            
         Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, σχετικά με τον αθλητισμό ως κινητήρια δύναμη για την καινοτομία και την οικονομική ανάπτυξη
   (2014/C 436/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ,
   I.   ΥΠΕΝΘΥΜΙΖΟΝΤΑΣ
   
            
               1.
            
            
               Ότι τα συμπεράσματα του Συμβουλίου της 26ης Νοεμβρίου 2013 σχετικά με τη συμβολή του αθλητισμού στην οικονομία της ΕΕ, και ιδίως στην αντιμετώπιση της ανεργίας των νέων και της κοινωνικής ένταξης, αναγνώρισαν τις δυνατότητες που παρέχει ο αθλητισμός για τη δημιουργία θέσεων εργασίας και τη στήριξη της τοπικής οικονομικής ανάπτυξης, σε συνδυασμό με τα επακόλουθα αποτελέσματα σε άλλους τομείς (1).
            
         
            
               2.
            
            
               Ότι το Συμβούλιο, στις 21 Μαΐου 2014, θέσπισε το δεύτερο πρόγραμμα εργασιών της Ευρωπαϊκής Ένωσης για τον αθλητισμό για την περίοδο 2014-2017, στο οποίο αναδεικνύεται η σημαντική συμβολή του αθλητισμού στην επίτευξη των γενικών στόχων της στρατηγικής «Ευρώπη 2020», λόγω των μεγάλων δυνατοτήτων του τομέα να συμβάλλει στην έξυπνη, βιώσιμη και χωρίς αποκλεισμούς ανάπτυξη και στη δημιουργία νέων θέσεων εργασίας, και περιλαμβάνονται, για τον σκοπό αυτό, τα οικονομικά οφέλη του αθλητισμού και η καινοτομία ως ένα από τα θέματα προτεραιότητας (2).
            
         
            
               3.
            
            
               Ότι ο αθλητισμός αντιπροσωπεύει έναν οικονομικό τομέα μεγάλης σημασίας για την Ευρωπαϊκή Ένωση και αντιστοιχεί στο 1,76 % της ακαθάριστης προστιθέμενης αξίας της ΕΕ (ΑΠΑ) της ΕΕ (3) με μερίδιο στις εθνικές οικονομίες ανάλογο με αυτό της γεωργίας, της δασοκομίας και της αλιείας συνολικά. Πέρα από τις άμεσες αυτές συνέπειες, μερίδιο 1,22 % της ΑΠΑ της ΕΕ παράγεται έμμεσα μέσω πολλαπλασιαστικών αποτελεσμάτων. Όσον αφορά την αγορά εργασίας, η απασχόληση που σχετίζεται με τον αθλητισμό αντιπροσωπεύει το 2,12 % της συνολικής απασχόλησης στην ΕΕ. Επιπλέον, η οικονομία που συνδέεται με τον τομέα του αθλητισμού έχει αποδειχθεί εξαιρετικά ανθεκτική κατά τη διάρκεια της οικονομικής κρίσης (4).
            
         II.   ΕΚΤΙΜΩΝΤΑΣ ΟΤΙ
   
            
               4.
            
            
               Ο αθλητισμός, το μεγαλύτερο μη-κυβερνητικό κίνημα στην Ευρώπη, συνιστά σημαντικό παράγοντα καινοτομίας. Λόγω του έντονου ανταγωνισμού, ο αθλητισμός έχει ενσωματωμένο και εγγενές κίνητρο που ωθεί τους συμμετέχοντες προς τη συνεχή βελτίωση των επιδόσεων και την αριστεία.
            
         
            
               5.
            
            
               Πολλά αθλήματα προσελκύουν σημαντικούς οικονομικούς πόρους μέσω χορηγιών και πώλησης δικαιωμάτων στα μέσα ενημέρωσης, και μπορούν, επομένως, να επενδύουν σημαντικά ποσά για την ανάπτυξη καινοτόμου εξοπλισμού και υλικών που παρέχουν στους συμμετέχοντες ή στις ομάδες ανταγωνιστικό πλεονέκτημα.
            
         
            
               6.
            
            
               Αυτός ο συνδυασμός έντονου ανταγωνισμού και ύπαρξης οικονομικών πόρων έχει δημιουργήσει έναν αθλητικό κλάδο που χαρακτηρίζεται από σταθερά και ταχέα βήματα καινοτομίας. Οι καινοτομίες έχουν καταστήσει την τεχνολογία του αθλητισμού πρωτοπόρα σε ορισμένους τομείς της εφαρμοσμένης επιστήμης: υφαντική τεχνολογία, μηχανική ανθρώπινης κίνησης, νέα υλικά, αισθητήρες, ενεργοποιητές, σχεδιασμός προσανατολισμένος στον άνθρωπο κ.λπ.
            
         
            
               7.
            
            
               Είναι επίσης προφανές ότι οι καινοτομίες στον αθλητισμό μπορούν να έχουν σημαντικά επακόλουθα αποτελέσματα σε άλλους τομείς της οικονομίας. Υπάρχουν ήδη αξιοπρόσεκτα παραδείγματα όπου η καινοτομία μεταφέρεται από τον αθλητισμό σε άλλους τομείς, και, με τον τρόπο αυτό, διατίθεται σε ευρύτερο φάσμα καταναλωτών. Για παράδειγμα στις κατασκευές, στα ηλεκτρονικά, στο λογισμικό ΤΠ, στην υγεία και την υγειονομική περίθαλψη, στα τρόφιμα και τα ποτά, στον τουρισμό, στην εκπαίδευση, στην ψυχαγωγία και στην αυτοκινητοβιομηχανία.
            
         
            
               8.
            
            
               Ο αθλητισμός είναι ένας τομέας υψηλής έντασης έρευνας και καινοτομίας, δεδομένου ότι εξαρτάται από την αυξανόμενη ζήτηση για βελτίωση των επιδόσεων, την πρόληψη τραυματισμών, τον εξατομικευμένο σχεδιασμό και τη μαζική προσαρμογή καθώς και την ανάγκη ένταξης της βιωσιμότητας σε ολόκληρη την αλυσίδα εφοδιασμού. Επιπλέον, μέσω του σχεδιασμού και της ανάλυσης, χρησιμοποιεί και συμπεριλαμβάνει πολλούς κλάδους, συμπεριλαμβανομένων της επιστήμης των υλικών και της μηχανικής, της αεροδυναμικής, της υδροδυναμικής, της θερμοδυναμικής, της εμβιομηχανικής, της ηλεκτρονικής, της πληροφορικής και άλλων.
            
         
            
               9.
            
            
               Οι μείζονες αθλητικές εκδηλώσεις μπορούν να έχουν τη δυνατότητα να συμβάλλουν σημαντικά στην τοπική, περιφερειακή και εθνική οικονομία. Οι μείζονες αθλητικές εκδηλώσεις μπορούν, ως εκ τούτου, να χρησιμεύσουν ως πλατφόρμα για την έναρξη και την ανάπτυξη νέων προϊόντων και υπηρεσιών, περιλαμβανομένων των κοινωνικών καινοτομιών (5).
            
         III.   ΑΝΑΓΝΩΡΙΖΟΥΝ ΟΤΙ
   
            
               10.
            
            
               Ο αθλητισμός μπορεί να συμβάλει στις προσπάθειες της ΕΕ να ανακάμψει από τις συνεχιζόμενες οικονομικές δυσκολίες, δεδομένου ότι ο αθλητισμός είναι μια αναπτυσσόμενη και ιδιαίτερα ανθεκτική στον οικονομικό κύκλο βιομηχανία.
            
         
            
               11.
            
            
               Αδυναμίες στα συστήματα έρευνας και καινοτομίας στην ΕΕ μπορούν να ανακόψουν την αναπτυξιακή δυναμική· ο αθλητισμός θα μπορούσε να αποτελέσει σημαντικό κινητήριο άξονα που θα περιορίσει το χάσμα στην καινοτομία στην ΕΕ.
            
         
            
               12.
            
            
               Ο «Ορίζοντας 2020», το νέο πρόγραμμα της ΕΕ για την έρευνα και την καινοτομία που υλοποιεί την Ένωση Καινοτομίας (την εμβληματική πρωτοβουλία στο πλαίσιο της στρατηγικής ΕΕ 2020 που αποσκοπεί στη διασφάλιση της ανταγωνιστικότητας της Ευρώπης σε παγκόσμια κλίμακα), αναγνωρίζει την καίρια σημασία των στρατηγικών επενδύσεων σε τεχνολογίες και προηγμένα υλικά (6). Ως εκ τούτου, αποτελεί χρήσιμο εργαλείο στον τομέα του αθλητισμού. Επιπλέον το COSME, το πρόγραμμα της ΕΕ για την ανταγωνιστικότητα των επιχειρήσεων και των μικρών και μεσαίων επιχειρήσεων, μπορεί να συμβάλει στη δημιουργία και τη μεγέθυνση επιχειρήσεων στηρίζοντας, μεταξύ άλλων, τη δημιουργία συνεργατικών σχηματισμών και τη διεθνοποίηση στον τομέα του αθλητισμού (7).
            
         
            
               13.
            
            
               Οι αθλητικοί συνεργατικοί σχηματισμοί μπορούν να αποτελέσουν ευνοϊκό περιβάλλον όχι μόνο για την προώθηση του αθλητισμού και της σωματικής δραστηριότητας, αλλά και για την καινοτομία των προϊόντων και τη δημιουργία επιχειρήσεων (8).
            
         
            
               14.
            
            
               Τα δικαιώματα διανοητικής ιδιοκτησίας (ΔΔΙ) στον τομέα του αθλητισμού αποτελούν σημαντικές πηγές εσόδων για τον αθλητισμό. Οι παραβιάσεις των δικαιωμάτων διανοητικής ιδιοκτησίας (ΔΔΙ) θα μπορούσαν να αποθαρρύνουν τις επενδύσεις στην καινοτομία (9).
            
         
            
               15.
            
            
               Η καλύτερη κατανόηση των συνεπειών των δραστηριοτήτων που έχουν σχέση με τον αθλητισμό για την ευρωπαϊκή οικονομία, άμεσα και έμμεσα, μπορεί να οδηγήσει στην καλύτερη αξιοποίηση των δυνατοτήτων του αθλητισμού από την άποψη της ανάπτυξης και της απασχόλησης, καθώς και ως κινητήριας δύναμης για την καινοτομία, και να οδηγήσει στη μεγιστοποίηση των επακόλουθων αποτελεσμάτων των δαπανών και των επενδύσεων στον αθλητισμό καθώς και στη βελτιστοποίηση της εκμετάλλευσης των υφιστάμενων αθλητικών υποδομών μέσω καινοτόμων και οικονομικά αποδοτικών προσεγγίσεων.
            
         
            
               16.
            
            
               Μέτρα που αποσκοπούν στη βελτίωση της πρόσβασης στις διεθνείς αγορές θα είναι επίσης επωφελή στον τομέα του αθλητισμού στην ΕΕ.
            
         IV.   ΣΤΟ ΠΛΑΙΣΙΟ ΑΥΤΟ, ΚΑΛΟΥΝ ΤΑ ΚΡΑΤΗ ΜΕΛΗ ΤΗΣ ΕΕ, ΤΗΡΟΥΜΕΝΗΣ ΔΕΟΝΤΩΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:
   
            
               17.
            
            
               Να προωθήσουν, όπου συντρέχει περίπτωση, τη δημιουργία και την ανάπτυξη διατομεακών και διασυνοριακών συνεργατικών σχηματισμών με τη συμμετοχή τοπικών διοικήσεων, πανεπιστημίων, ερευνητικών κέντρων, της αθλητικής βιομηχανίας και των συναφών φορέων που ειδικεύονται στον τομέα της έρευνας και ανάπτυξης, της μεταφοράς τεχνολογίας και καινοτόμων λύσεων για τον αθλητισμό, που συμβάλλουν ενεργά στη συνολική οικονομία, διευκολύνοντας τη δημιουργία επακόλουθων αποτελεσμάτων. Μια τέτοια συνεργασία θα μπορούσε ειδικότερα να λάβει στήριξη από τα διασυνοριακά προγράμματα που χρηματοδοτούνται από τα ευρωπαϊκά διαρθρωτικά ταμεία.
            
         
            
               18.
            
            
               Να ενθαρρύνουν πρωτοβουλίες που θα συμβάλουν στην τόνωση της ανάπτυξης και την καλύτερη διερεύνηση των δυνατοτήτων καινοτομίας του αθλητισμού για την ευρύτερη οικονομία και στην ενίσχυση των επακόλουθων αποτελεσμάτων, με την ενθάρρυνση και τη διευκόλυνση, μεταξύ άλλων, της μεταφοράς και της αφομοίωσης των τεχνολογικών καινοτομιών από τον τομέα του αθλητισμού σε άλλους τομείς της οικονομίας. Αυτό θα μπορούσε να διευκολύνει την πρόσβαση του τομέα του αθλητισμού σε ευρύτερο φάσμα πηγών χρηματοδότησης, όπως η καινοτόμος χρηματοδότηση και τα επιχειρηματικά κεφάλαια, με σκοπό την οικονομική αυτάρκεια.
            
         
            
               19.
            
            
               Να υποστηρίξουν και να διευκολύνουν την καινοτομία, την πρόσβαση σε βιώσιμη χρηματοδότηση και το επιχειρηματικό περιβάλλον για τον αθλητισμό και τις βιομηχανίες που σχετίζονται με τον αθλητισμό.
            
         
            
               20.
            
            
               Να διαδίδουν πληροφορίες και να ανταλλάσσουν ορθές εμπειρίες και βέλτιστες πρακτικές μεταξύ τους σε ένα ευρωπαϊκό πλαίσιο σχετικά με τους τρόπους για τη δημιουργία και στήριξη στρατηγικών εταιρικών σχέσεων μεταξύ των βασικών φορέων σε διάφορους τομείς, με στόχο την ενίσχυση του ρόλου του αθλητισμού ως κινητήριας δύναμης για την καινοτομία και την οικονομική ανάπτυξη.
            
         V.   ΚΑΛΟΥΝ ΤΑ ΚΡΑΤΗ ΜΕΛΗ, ΤΗΝ ΕΠΙΤΡΟΠΗ ΚΑΙ ΤΟΥΣ ΑΘΛΗΤΙΚΟΥΣ ΦΟΡΕΙΣ ΕΝΤΟΣ ΤΩΝ ΑΝΤΙΣΤΟΙΧΩΝ ΤΟΜΕΩΝ ΑΡΜΟΔΙΟΤΗΤΑΣ ΤΟΥΣ:
   
            
               21.
            
            
               Να ενισχύσουν τις συνθήκες για τη δημιουργία ενός περιβάλλοντος που θα ευνοεί την ανάπτυξη της τεχνολογικής καινοτομίας στον τομέα του αθλητισμού και θα προάγει τον αθλητισμό ως πηγή ανάπτυξης και απασχόλησης στους σχετικούς τομείς.
            
         
            
               22.
            
            
               Να επιδιώξουν την ανάπτυξη στρατηγικών και διατομεακών πολιτικών που θα αποσκοπούν στην παραγωγή έρευνας και καινοτομίας στον τομέα του αθλητισμού και θα διερευνούν τις δυνατότητες προώθησης εταιρικών σχέσεων δημόσιου-ιδιωτικού τομέα για έργα αθλητικών υποδομών, υποστηρίζοντας την ανταλλαγή βέλτιστων πρακτικών σε επίπεδο ΕΕ.
            
         VI.   ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΕΝΤΟΣ ΤΩΝ ΑΝΤΙΣΤΟΙΧΩΝ ΤΟΜΕΩΝ ΑΡΜΟΔΙΟΤΗΤΑΣ ΤΟΥΣ ΚΑΙ ΤΗΡΟΥΜΕΝΗΣ ΔΕΟΝΤΩΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:
   
            
               23.
            
            
               Να προβάλουν το δυναμικό του αθλητισμού ως «νέας πηγής ανάπτυξης και απασχόλησης στην Ευρώπη», μέσω ενημέρωσης και συντονισμού σε εθνικό και ευρωπαϊκό επίπεδο.
            
         
            
               24.
            
            
               Να ενθαρρύνουν, όπου συντρέχει περίπτωση, τη χρήση χρηματοδοτικών μέσων της ΕΕ, περιλαμβανομένου του προγράμματος «Ορίζοντας 2020», του Erasmus+, του Ευρωπαϊκού Ταμείου Περιφερειακής Ανάπτυξης (ΕΤΠΑ) και του προγράμματος της ΕΕ για την ανταγωνιστικότητα των επιχειρήσεων και τις μικρομεσαίες επιχειρήσεις (COSME), για την ανάπτυξη καινοτόμων λύσεων σχετικά με την οικονομική διάσταση του αθλητικού τομέα (10) για μακροπρόθεσμες κοινωνικοοικονομικές συνέπειες· και να εκτιμήσουν αν υπάρχει περιθώριο περαιτέρω βελτίωσης όσον αφορά την ενσωμάτωση της έρευνας και της καινοτομίας που σχετίζονται με τον αθλητισμό στους υπάρχοντες μηχανισμούς χρηματοδότησης της ΕΕ.
            
         VII.   ΚΑΛΟΥΝ ΤΗΝ ΕΥΡΩΠΑΪΚΗ ΕΠΙΤΡΟΠΗ:
   
            
               25.
            
            
               Να στηρίξει τη συνεργασία μεταξύ συνεργατικών σχηματισμών στον τομέα του αθλητισμού στα κράτη μέλη, για παράδειγμα στο πλαίσιο του COSME (11).
            
         
            
               26.
            
            
               Να διερευνήσει, στο πλαίσιο της ομάδας εμπειρογνωμόνων για την οικονομική διάσταση (12), τη δυνατότητα καταγραφής της υφιστάμενης έρευνας και τη συλλογή παραδειγμάτων βέλτιστων πρακτικών στους τομείς της καινοτομίας στον αθλητισμό, καθώς και τη σχέση μεταξύ αθλητισμού και οικονομικής ανάπτυξης, με σκοπό τη συλλογή και την ανταλλαγή επιτυχών εμπειριών όσον αφορά τις καινοτόμες και οικονομικές πτυχές του αθλητισμού.
            
         
            
               27.
            
            
               Να συνεχίσει τη συλλογή στατιστικών και την ανάλυση της οικονομικής σημασίας του αθλητισμού.
            
         
            
               28.
            
            
               Να διοργανώσει μια διατομεακή εκδήλωση υψηλού επιπέδου σχετικά με τη συμβολή του αθλητισμού στην καινοτομία και την οικονομική ανάπτυξη, λαμβάνοντας υπόψη τα επακόλουθα αποτελέσματα στην ευρύτερη οικονομία, βάσει προσδιορισμένων διακρατικών δράσεων που μπορούν να προωθηθούν και να αποτελέσουν το πρίσμα για τη σχετική εκτίμηση.
            
         
            
               29.
            
            
               Στο πλαίσιο της Ευρωπαϊκής Εβδομάδας Αθλητισμού, να ενθαρρύνει τις πρωτοβουλίες των φορέων που ασχολούνται με δραστηριότητες και έρευνα που έχουν σχέση με τον αθλητισμό, ούτως ώστε να ενημερωθεί για την πρόοδό τους στον συγκεκριμένο τομέα.
            
         
            
               30.
            
            
               Να περιλάβει, εφόσον συντρέχει περίπτωση, θέματα που συνδέονται με τη σχετική με τον αθλητισμό βιομηχανία και με τις καινοτομίες στον τομέα του αθλητισμού, στο πλαίσιο των διμερών επαφών και των σχέσεων της με σχετικές τρίτες χώρες προκειμένου να βοηθηθεί η βιομηχανία της ΕΕ να αξιοποιήσει καλύτερα μελλοντικές ευκαιρίες.
            
         
            
               31.
            
            
               Να υποστηρίξει διακρατικές πρωτοβουλίες (π.χ. ανταλλαγή ορθών πρακτικών, μελετών, δικτύων, σχεδίων) που επικεντρώνονται στην υλοποίηση εθνικών και διεθνών στρατηγικών δράσεων που θα αποσκοπούν στην καλύτερη διερεύνηση του δυναμικού που εμπεριέχει ο αθλητισμός όσον αφορά την καινοτομία για την ευρύτερη οικονομία στο πλαίσιο χρηματοδοτικών προγραμμάτων της ΕΕ, με στόχο τη διεύρυνση των επακόλουθων αποτελεσμάτων του αθλητισμού.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Μελέτη για τη συμβολή του αθλητισμού στην οικονομική ανάπτυξη και την απασχόληση στην ΕΕ, Νοέμβριος 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Οι κοινωνικές καινοτομίες πρέπει να νοούνται ως νέες στρατηγικές, έννοιες, ιδέες και οργανώσεις που ανταποκρίνονται σε κοινωνικές ανάγκες κάθε είδους —από τις συνθήκες εργασίας και την εκπαίδευση μέχρι την κοινοτική ανάπτυξη και την υγεία— και διευρύνουν και ενισχύουν την κοινωνία των πολιτών.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Οι συνεργατικοί σχηματισμοί είναι ομάδες εξειδικευμένων επιχειρήσεων και άλλων παραγόντων καινοτομίας, εγκατεστημένες η μία κοντά στην άλλη, που συνεργάζονται στενά μεταξύ τους. Οι συνεργατικοί σχηματισμοί είναι σημαντικοί για τη δημιουργία θέσεων απασχόλησης, δεδομένου ότι το 38 % των θέσεων απασχόλησης στην ΕΕ βασίζεται σε τέτοια περιφερειακά προπύργια.
   http://ec.europa.eu/enterprise/initiatives/cluster/index_en.htm
   
      (9)  Το 2012 οι τελωνειακοί υπάλληλοι της ΕΕ κατάσχεσαν αθλητικά παπούτσια, προϊόντα απομίμησης, αξίας άνω των 36,5 εκατ. ευρώ. Εκτός από τα φυσικά προϊόντα, οι παραβιάσεις των ΔΔΙ περιλαμβάνουν επίσης την άνευ αδείας μετάδοση έργων που καλύπτονται από δικαιώματα διανοητικής ιδιοκτησίας σε τηλεοπτικές αθλητικές εκπομπές.
   
      (10)  Για παράδειγμα, η χρήση εργαλείων όπως οι δημόσιες συμβάσεις για την καινοτομία. Οι δημόσιες συμβάσεις για καινοτόμα αγαθά και υπηρεσίες μπορούν να αποτελέσουν ένα σημαντικό εργαλείο, με το οποίο οι περιφερειακές αρχές μπορούν να βελτιώσουν την αποτελεσματικότητα και την αποδοτικότητα των δημόσιων υπηρεσιών και να αντιμετωπίσουν τις προκλήσεις και τις ανάγκες τους. Η καινοτομία ενθαρρύνει τη μεγαλύτερη αποτελεσματικότητα των δημόσιων υπηρεσιών και μπορεί να διευκολύνει την παροχή υποδομών και υπηρεσιών ζωτικής σημασίας. Επιπλέον, οι αναθεωρημένες οδηγίες δημόσιων συμβάσεων (οδηγία 2014/23/ΕΕ για τις συμβάσεις παραχώρησης, οδηγία 2014/24/ΕΕ για τον δημόσιο τομέα και οδηγία 2014/25/ΕΕ για τις επιχειρήσεις κοινής ωφελείας) παρέχουν συμπληρωματικά εργαλεία, χάρη στα οποία τα κράτη μέλη μπορούν να επιδιώκουν καινοτόμες, οικολογικές ή κοινωνικές δημόσιες συμβάσεις.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Σύμφωνα με το πρόγραμμα εργασιών της ΕΕ για τον αθλητισμό για την περίοδο 2014-2017.